Xanta ke tamava (trutca ke Courbet)

Xanta ke tamava ~ L'Origine du monde (FR)

Xanta ke tamava ( francavon L'Origine du monde ) tir trutca lumkirafa gu 55 × 46 cm-, i puntalingeks keve stama skuyun gan Gustave Courbet francaf lingesik bak 1866.

Bata trutca koe Orsay tcilaxe koe Paris koe Franca re ( 2018 ) tigir.

 Jafara is digisik 
Taneaf digisik va Xanta ke tamava lanon tir tel jafasik Khalil-Bey turkaf dobulik ( 1831-1879 ). In tiyir teykas korobutik ke gindaf Paris ke 1860-e sanda abdida nope ombusa boza di zo rawar. Banugale va sedielaf vox baalpes dotay kabelcar, i va dotay kotgrupes va ayikyafo alto. Kaikion, balicki ke trutca wan zo grupejer. Kali kotcilara gu Orsay tcila bak 1995, Xanta ke tamava va klaba ke sposaf nek winsin grabom kaatoer.

 Drunara 
Courbet va ayikyafa lebaca dun buneyer, dile ennuyukon. Voxe kan Xanta ke tamava rovetir pirtapaf numon nuyaluca va drolesi rotipi gu trutca krister. Riwe gaberopafa pimtara va lanca gan meka izvafa ok suterotafa tca zo tuaxar. Tuke fitcrotipi ke Courbet is gedeluca ke eribukaf kseveem, Xanta ke tamava va ravalduga vas wolyafa ewava soe divvawar. Nuyaluca is pirtuca ke bat warzaf avot va gluyaxa ke prostewa me divlapud : tulon, tsokafa is tcipestafa lingerinda is unera va kseva va veneziafa lingeropa kimbad, isen Courbet va Tiziano is Veronese is Correggio is prostewa ke cotfamafa is nyabafa lingeropa miv tsinteyer. 

 Reugale 
Xanta ke tamava a kon ikrak re zo atoer nume va rundacka koe izva ke witafa lingeropa katrasir. Voxe va bibe ke disuk soe skalteson dun aykar.

 Watsa va lebaca 
Remi klepa, Gustave Courbet va konaka trutca ok konak siatos ke mila trutca watson gu lebaca lingeyer. Lana tid grupepena.

 Dere rupec 

 Stragela 

|style="vertical-align: top;"|

|}

Xanta ke tamava (trutca ke Courbet)
Xanta ke tamava (trutca ke Courbet)